Адказны сакратар Камісіі грамадскай экалагічнай экспертызы беларускай АЭС Таццяна Новікава падкрэсліла, што праект будаўніцтва атамнай электрастанцыі ў Беларусі з’яўляецца непразрыстым. “Інфармацыя аб праекце, якую запытваюць грамадскія арганізацыі, да нас не трапляе. Мы бачым нейкую частку, нейкі бок таго, што адбываецца, але мы не бачым падводных камянёў. У прыватнасці, дагэтуль нам не прадастаўлена абгрунтаванне інвестыцый – тое, што павінна папярэднічаць любому праекту, любому рашэнню. Тыя парушэнні, якія сёння зафіксаваны камісіяй грамадскай экалагічнай экспертызы, тая непразрыстасць праекта, якая ёсць на сённяшні дзень, тыя парушэнні, якія назіраюць грамадскія арганізацыі ў дзйнасці кампаніі “Росатам, дазваляюць нам сказаць наступнае: мы маем намер прымаць удзел у расследванні карупцыйнага складніка, бо наяўнасць непразрыстасці стварае ўмовы для карупцыі, - пераканана Таццяна Новікава. - Умовы праекта пастаянна мяняюцца, інфармацыя не прадастаўляецца, сёння праект ажыццяўляецца з парушэннем устойлівых норм тэхнічнай практыкі. Тэрміны на праектаванне скарочаны да паўгода, хаця звычайна праектныя работы вядуцца два гады. У гэтыя паўгода павінны ўвайсці і вынаходніцкія работы, якія звычайна доўжацца даволі працяглы час, але ніяк не паўгода. Гэта выклікае ў нас вельмі сур’ёзную заклапочанасць, і мы ўжо звярнуліся да прэзідэнта Мядзведзева з просьбай не фінансаваць гэты праект і расследваць яго.